Dennis Flydtkjær (DF), 2013-02-28:
Her har vi så et forslag, der ligger meget godt i forlængelse af det foregående forslag, vi behandlede før middag, da det her også handler om virksomhedernes administrative byrder.
Det her er så mere overordnet, kan man vel roligt sige, og det går ud på, at man vil reducere det med 10 pct., og det vil man så ud fra den her AMVAB-metode, som er blevet beskrevet.
Vi synes, det er en ganske god målsætning, men det er også alene en målsætning, og derfor kan det undre noget, at regeringen og regeringspartierne ikke kan støtte det, for det burde være muligt i Folketinget at have en fælles ambition om at nedbringe byrderne og så også stemme for det her.
Jeg synes jo trods alt, det er en vigtig debat, vi får, for som det også blev nævnt under det sidste beslutningsforslag, er virksomheders rammevilkår jo ikke alene, at man har lav skatteprocent eller man har nogle andre afgiftssatser end i dag, for også de administrative byrder er en stor omkostning for dem, og der synes vi i Dansk Folkeparti, at det er oplagt, at man gør en stor indsats for at få de administrative byrder ned.
Det gjorde vi faktisk også selv en indsats for, for vi har jo selv haft et beslutningsforslag, B 24, til afstemning her i Folketingssalen i januar 2011, hvori foresloges præcis det samme, som Venstre og Konservative gør i dag, netop at man skal nedbringe de administrative byrder med 10 pct. inden 2015.
Derfor kan det selvfølgelig også godt undre lidt, hvorfor Venstre og Konservative ikke har spurgt Dansk Folkeparti, om man ville være medforslagsstiller på forslaget.
Når man nu alligevel valgte at kopiere Dansk Folkepartis forslag, kunne man måske have spurgt, om vi ville være med på det.
Men om ikke andet skal man da i hvert fald have ros for forslaget, for vi er jo åbenlyst enige i budskabet, når vi selv har fremsat præcis det samme tidligere.
Jeg vil i øvrigt sige, at vi også kan støtte Venstres udspil i forhold til den her konkurrencepakke, der også skal forhandles ovre i ministeriet senere i dag, om at lave et byrdestop for virksomhederne frem mod næste valg, for jeg synes, det er utrolig vigtigt for virksomhederne, at de ikke blot ved, at der er ro på skattepolitikken.
For når man investerer, skal man selvfølgelig vide, hvordan ens afkast og andre ting bliver langt ude i fremtiden, i forhold til om det nu er rentabelt at investere.
Men det er også vigtigt, at man ved, at byrderne ikke grundlæggende bliver ændret i en negativ retning, så jeg synes, det kunne være positivt, hvis vi vil have lempet byrderne, også at kunne sige, at vi ikke vil have nye byrder på indtil næste valg, for for investeringsklimaet er det utrolig vigtigt at have et stop ikke alene i forhold til nye skatter og afgifter, men også i forhold til byrder.
Men jeg synes som sagt umiddelbart, det er et rigtig fornuftigt forslag, og derfor kan vi fra Dansk Folkepartis side støtte forslaget.
Det er rigtigt.
Jeg sagde også i indledningen til min tale, at det her forslag, vi behandler i dag, jo er en overordnet målsætning.
Så alle sammen burde kunne stå inde for, at man ud fra den her AMVAB-metode nedbringer de administrative byrder med 10 pct. Som det også har været en del af debatten fra ordføreren selv tidligere, kan det jo ikke stå alene.
Det er vi meget indforståede med.
Og der synes vi også, at det er positivt, at man har det her Virksomhedsforum, der kan komme med konkrete tiltag.
Derfor synes jeg stadig væk godt, at man kan støtte det her forslag, for det er et meget overordnet tiltag.
Det er faktisk et beslutningsforslag, der er meget lidt konkret, og som egentlig bare siger, at vi trods alt i fællesskab burde kunne stå inde for, at man nedbringer de administrative byrder med 10 pct. Det kunne man i øvrigt også godt stå inde for fra spørgernes partis side, da vi havde behandlingen af Dansk Folkepartis forslag, som jeg mener kom til afstemning tilbage i 2011.